હૉકી આપણી રાષ્ટ્રીય રમત છે, તેમ કબડ્ડી ગુજરાતની રાજ્ય-રમત છે. ગુજરાતમાં ૧૯ જાન્યુઆરી, ર૦૧પથી ખેલ મહાકુંભ શરૂ કરવાની તૈયારીઓ આરંભાઈ છે. જે માટે ૧૦ જાન્યુઆરી સુધી રજિસ્ટ્રેશન પ્રક્રિયા પણ ચાલુ છે. આ લખાઈ રહ્યું છે ત્યાં સુધી ૧૭,૭૨૦ જેટલા ખેલાડીઓએ કબડ્ડીની રમત માટે રજિસ્ટ્રેશન પણ કરાવી દીધંુ છે, ત્યારે કંગાળ બનેલી કબડ્ડીની રમત પ્રત્યે પણ ધ્યાન દોરવું જરૂરી છે. હવે આઈપીએલ (ઇન્ડિયન પ્રિમિયર લીગ)ની તર્જ પર દેશમાં પીકેએલ (પ્રો કબડ્ડી લીગ)નું આયોજન કરવામાં આવે છે, ત્યારે સૌરાષ્ટ્ર-ગુજરાતના ખેલાડીઓએ ક્રિકેટમાં કૌવત બતાવ્યું તેમ કબડ્ડીમાં પણ પ્રતિભા બતાવી શકે તેમ છે. ગુજરાતના યુવાનોમાં ભરપૂર ટેલેન્ટ છે, પરંતુ તેને બહાર લાવવાની જરૂર છે. ગુજરાતના મોટા ભાગના જિલ્લાઓમાં કબડ્ડી માટે સારાં મેદાનો નથી અને વિદ્યાર્થીઓને ટ્રેનિંગ આપવા માટે સારા કોચનો પણ સદંતર અભાવ છે.